**Beszámoló**

**Tisztelt Egyesületi vezetők, tagok!**

**Sajnos a Covid felborította a mindennapi életünket, és már két éve befolyásolja a lovasélet minden mozzanatát. Reméljük, hogy mihamarabb lecseng az utolsó hullám is, és felszabadulhatunk a korlátozások alól. Azonban akkora kárt nem tudott okozni, hogy a lovas társadalom ne tudjon érvényesülni. 2020-as év elején még kérdéses volt, hogy lesznek-e versenyek, lehetnek-e nézők. 2021-ben egyre lazultak a korlátozások, nem kellett zártkapuk mögött versenyezni, nem kellett védettségi igazolvány. A verseny rendezők és a versenyzők is kiállták az ezzel adódott megpróbáltatásokat. Reméljük, hogy a 2022-es évben már minden a rendes kerékvágásban halad tovább.**

**Általánosan elmondható, hogy az előző évekhez képest a versenyzők illetve a versenyek száma sem csökkent olyan mértékben, hogy negatív hatása lenne. A gyerekügyességi versenyek az előző évben soha nem látott mennyiségű starttal lettek lebonyolítva, és ez megnyugtató abból a szempontból, hogy a jövő meg van alapozva. Az utánpótlás már készül, hogy feljebb jusson, és rajthoz álljon a versenyeken. Nagy köszönettel tartozunk érte a szülőknek, edzőknek, versenyrendezőknek egyaránt.**

**A megye versenyzői nemcsak a megyei, hazai, hanem a nemzetközi versenyek által vitték jó hírünket, bizonyítva, hogy felkészült sportolók vannak itt Békés megyében.**

**Sikerült minden szakágban megyei döntőt kiírni, és bajnokokat avatni. Ezt a 2022-es évben sem szeretnénk kihagyni, ehhez az anyagi támogatást megkapjuk a fő támogatóinktól illetve a Lovas Szövetségtől egyaránt.**

**Bízom abban, hogy a 2021-es év lezárásával sikerült elfelejteni az előző évek megpróbáltatásait, és 2022-vel egy új kor kezdődik sok megrendezett versennyel, sok versenyzővel, starttal, és természetesen nézőkkel.**

**Végezetül, de nem utolsó sorban gondoljunk most azokra, akik már nem lehetnek velünk. Sajnos el kell mondani, hogy az előző két évben nagyon sok lovas ember hagyott itt minket. A megye lovasai közül is sokan elhunytak, de sajnos elmondható ez országos illetve nemzetközi szinten is. Álljunk meg egy pillanatra, gondoljunk rájuk jó szívvel, hiányukat a lovas társadalom mindig érezni fogja. Nyugodjanak békében!**

**Mezőhegyes, 2022.február. 16.**

 **Janesz János**

 **elnök**